‘Reeva kan nou in vrede rus’Reeva Steenkamp Reeva Steenkamp se ouers het Vrydag by monde van hul prokureur gesê die swaarder vonnis wat deur die appèlhof vir Oscar Pistorius opgelê is, beteken dat daar nou geregtigheid vir hul dogter geskied het. Maroela Media het vroeër berig die appèlhof het beslis Pistorius moet 13 jaar en vyf maande tronkstraf uitdien. Pistorius is aanvanklik tot ses jaar tronkstraf gevonnis. Die hof het in sy uitspraak in ag geneem dat Pistorius reeds tronkstraf uitgedien het. Steenkamp is op Valentynsdag 2013 in Pistorius se huis in Silver Lakes, Pretoria, doodgeskiet. Pistorius se swaarder vonnis het gekom nadat die staat appèl aangeteken het teen die aanvanklike vonnis vir moord wat in Julie verlede jaar deur regter Thokozile Masipa opgelê is. Die staat het aangevoer Pistorius moet swaarder gestraf word aangesien hy volgens die staat nooit berou vir sy dade getoon of erken het sy optrede was verkeerd nie. Tania Koen, die Steenkamps se prokureur, het Vrydag aan Maroela Media gesê die egpaar het nog altyd in die regstelsel geglo en dit is weereens vandag bevestig. “Hulle glo daar het geregtigheid vir Reeva geskied en sy kan nou in vrede rus. Hulle kan nou al hul energie fokus op die Reeva Rebecca Steenkamp-stigting teen die mishandeling van vroue, ŉ organisasie wat hulle op die been gebring het om die werk waarmee Reeva begin het, voort te sit,” het Koen gesê. Koen het ook kommentaar gelewer op die lewenslange vonnis wat Vrydag deur die hooggeregshof in Port Elizabeth aan Christopher Panayiotou opgelê is. Panayiotou is gevonnis in verband met die moord op sy vrou, Jayde, op 21 April 2015. “Die Steenkamps se harte gaan uit na die Inggs-familie. Hoewel daar nou geregtigheid vir Jayde is, simpatiseer hulle met die familie wat elke dag sonder Jayde moet leef,” het Koen gesê.